Document ID: 31997D0838

RÅDETS AFGØRELSE af 28. november 1997 om indgåelse på Det Europæiske Fællesskabs vegne, hvad angår anliggender inden for dets kompetence, af resultaterne af WTO-forhandlingerne om basisteletjenester (97/838/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 57, 66, 90, 99, 100, 100 A og 113 sammenholdt med artikel 228, stk. 2, og artikel 228, stk. 3, første afsnit,
under henvisning til forslag fra Kommissionen (1),
under henvisning til udtalelse fra Europa-Parlamentet (2), og
ud fra følgende betragtninger:
Marrakesh-aftalen om oprettelse af Verdenshandelsorganisationen (WTO) og de dertil knyttede aftaler og overenskomster, ministererklæringerne og -beslutningerne, herunder ministerbeslutningen om forhandlinger om basistelekommunikation, samt bilaget om telekommunikation og bilaget om forhandlinger om basistelekommunikation blev godkendt ved Rådets afgørelse 94/800/EF af 22. december 1994 (3);
de indrømmelser generelt vedrørende basisteletjenester, som Kommissionen på Fællesskabets og medlemsstaternes vegne har forhandlet om, udgør et tilfredsstillende og afbalanceret resultat;
den 30. april 1996 bemyndigede Rådet Kommissionen til på Fællesskabets og medlemsstaternes vegne at godkende den beslutning, som blev truffet af forhandlingsgruppen for basisteletjenester og WTO-Rådet for Handel med Tjenesteydelser, om vedtagelse af fjerde protokol til den almindelige overenskomst om handel med tjenesteydelser og den beslutning, som Rådet for Handel med Tjenesteydelser vedtog om indrømmelser vedrørende basisteletjenester;
den 14. februar 1997 bemyndigede Rådet Kommissionen til at forelægge WTO den endelige liste over indrømmelser på Fællesskabets og medlemsstaternes vegne;
Fællesskabets beføjelse til at indgå internationale aftaler er ikke blot en ret, der udtrykkeligt tillægges det ved traktaten, men følger også af andre bestemmelser i traktaten og retsakter, der i medfør af disse bestemmelser udstedes af EF-institutionerne;
hvor der findes EF-regler for realisering af traktatens mål, må medlemsstater uden for rammerne af de fælles institutioner ikke påtage sig forpligtelser, der vil kunne påvirke disse regler eller ændre deres anvendelsesområde;
nogle af forpligtelserne vedrørende basisteletjenester henhører under Fællesskabets kompetence i medfør af traktatens artikel 113; andre forpligtelser vedrørende basisteletjenester berører desuden EF-regler, der er vedtaget på grundlag af artikel 57, 66, 90, 99, 100 og 100 A, og alene Fællesskabet må derfor påtage sig dem;
anvendelse af artikel 100 i traktaten som retsgrundlag for denne afgørelse er desuden berettiget derved, at ovennævnte forpligtelser vedrørende basisteletjenester antages at påvirke Rådets direktiv 90/434/EØF af 23. juli 1990 om en fælles beskatningsordning ved fusion, spaltning, tilførsel af aktiver og ombytning af aktier vedrørende selskaber i forskellige medlemsstater (4) og Rådets direktiv 90/435/EØF af 23. juli 1990 om en fælles beskatningsordning for moder- og datterselskaber fra forskellige medlemsstater (5), som bygger på artikel 100 i traktaten;
overenskomsten om oprettelse af Verdenshandelsorganisationen og protokollerne i den almindelige overenskomst om handel med tjenesteydelser vil i kraft af deres art ikke kunne påberåbes direkte ved EF-domstolen eller medlemsstaternes domstole -
TRUFFET FØLGENDE AFGØRELSE:
Eneste artikel
1. Fjerde protokol til den almindelige overenskomst om handel med tjenesteydelser om basisteletjenester godkendes herved på Fællesskabets vegne, hvad angår den del af protokollen, som henhører under Fællesskabets kompetence.
2. Teksten til fjerde protokol er knyttet til denne afgørelse sammen med følgende:
- listen over specifikke indrømmelser fra Fællesskabet og medlemsstaterne, som udgør en del af den samlede pakke af indrømmelser, der blev vedtaget i WTO den 15. februar 1997
- beslutning, truffet af Rådet for Handel med Tjenesteydelser, om indrømmelser vedrørende basisteletjenester, og
- rapporten af 15. februar 1997 fra gruppen for basisteletjenester til Rådet for Handel med Tjenesteydelser.
3. Formanden for Rådet bemyndiges til at udpege den person, som har beføjelse til at undertegne fjerde protokol til den almindelige overenskomst om handel med tjenesteydelser med bindende virkning for Fællesskabet, hvad angår den del af protokollen, der henhører under dets kompetence.
Udfærdiget i Bruxelles, den 28. november 1997.

Labels: 13
12
3
4